MIDHALI KOHLI
మిథాలీకి కంగ్రాట్స్‌ చెప్పడంలో కోహ్లీ తడబాటు
న్యూఢిల్లీ: టీమిండియా మహిళా క్రికెట్‌ జట్టు కెప్టెన్‌ మిథాలీరాజ్‌కు అభినందనలు చెప్పే విషయంలో టీమిండియా సారథి విరాట్‌ కోహ్లీ పొరబడ్డాడు. ఆపొరపాటు ఇప్పుడు చర్చనీయాంశంగా మారింది. మహిళల ప్రపంచ కప్‌లో భాగంగా ఆస్ట్రేలియాతో జరిగిన మ్యాచ్‌లో 34పరుగులు చేసిన మిథాలీ రాజ్‌ వన్డేల్లో అత్యధిక పరుగులు చేసిన మహిళా క్రికెటర్‌గా, వన్డేల్లో ఆరువేల పరుగులు చేసిన తొలి మహిళా క్రికెటర్‌గా చరిత్ర సృష్టించింది. ప్రపంచ రికార్డు సాధించిన మిథాలీపై పలువురు క్రికెటర్లు, ప్రముఖులు ప్రశంసల వర్షం కురిపించారు. ఆమెకి అభినందనలు చెప్పే క్రమంలో విరాట్‌ కోహ్లీ కంగ్రాట్స్‌ చెప్పాడు. అయితే ఇక్కడే అతడు పెద్ద పొరపాటు చేశాడు. పొరపాటున మిథాలీ రాజ్‌ ఫోటోకి బదులుగా ఓపెనర్‌ పూనమ్‌ రౌత్‌ ఫోటోని అప్‌లోడ్‌ చేశాడు. ఈతప్పును అతను గ్రహించలేకపోయాడు. దీంతో నెటిజన్లు తీవ్ర స్థాయిలో విమర్శలు గుప్పించారు. భారత్‌ క్రికెట్‌కి గొప్ప క్షణం. వన్డేల్లో అత్యధిక పరుగులు చేసిన మహిళా క్రికెటర్‌గా మిథాలీరాజ్‌ రికార్డు నెలకొల్పింది. అంటూ ఫేస్‌బుక్‌లో రాసుకొచ్చిన కోహ్లీ పొరపాటున పూనమ్‌ రౌత్‌ ఫోటోతో దాన్ని పోస్ట్‌ చేశాడు. మహిళల జట్టు కెప్టెన్‌ మిథాలీ రాజ్‌ ఎవరో కోహ్లీకి తెలియదా..?అంటూ నెటిజన్లు కోహ్లీపై విమర్శలు గుప్పించారు. అభిమానుల విమర్శలతో వెంటనే ఆపోస్ట్‌ని డిలీట్‌ చేసి మిథాలీరాజ్‌ ఫోటోతో మరోసారి పోస్ట్‌ చేశాడు. ప్రస్తుతం ఈపోస్ట్‌ నెట్‌లో వైరల్‌గా మారింది. పాయింట్‌ దిశగా షాట్‌ కొట్టే ఫోటో కావడంతో కోహ్లీ పొరపడినట్లు తెలుస్తోంది.